Tenis: „Cred că voi fi la Roland Garros”, a spus Nadal
Rafael Nadal nu a luat încă o decizie finală, dar se gândeşte să joace pentru ultima oară la Roland Garros (26 mai-9 iunie), „cel mai important turneu din cariera” sa, a declarat sâmbătă tenismanul spaniol după înfrângerea suferită în turul doi al turneului ATP Masters 1.000 de la Roma, scrie AFP.
„Există două opţiuni, una este să spun ‘Nu joc suficient de bine, nu sunt pregătit’, iar atunci decizia este să nu joc la Roland Garros”, a explicat fostul lider mondial, acum locul 305 în clasamentul ATP, după ce a fost eliminat categoric de polonezul Hubert Hurkacz, 6-1, 6-3.
„Cealaltă (opţiune) este să accept unde sunt acum, să lucrez cum trebuie ca să fiu pregătit peste două săptămâni”, a continuat spaniolul.
„Cum vă puteţi imagina, decizia nu este clară în mintea mea astăzi. Dacă trebuie să vă spun ce cred în acest moment, cred că voi fi la Roland Garros pentru a da tot ce mai mai bun”, a spus cel care a câştigat de 14 ori turneul de Mare Şlem de la Paris.
„Fizic am probleme, dar nu atât de grave încât să spun că nu voi juca la cel mai important turneu din cariera mea. Vom vedea ce se întâmplă, cum mă simt mâine, peste o săptămână, voi încerca să fiu acolo”, a afirmat ibericul.
Revenind în circuit luna trecută la Barcelona, după o pauză forţată de trei luni, Nadal a fost eliminat în turul doi în competiţia din capitala Cataloniei şi în optimi de finală la turneul ATP Masters 1.000 de la Madrid.
Nadal, care pe 3 iunie va împlini 38 de ani, dispută în principiu ultimul său sezon în circuit.